**D I S P O Z I Ț I A**

**Nr. 282 din 05 iulie 2022**

**privind sancționarea disciplinară a**  **domnului Porumb Dragomir referent**

**la Compartimentul Administrare și Funcționare** al Direcției de Administrare și Exploatare a Stadionului ”Cluj Arena” **din cadrul aparatului de specialitate al Consiliului Județean Cluj**

Președintele Consiliului Judeţean Cluj;

Luând în considerare Referatul Direcției Generale Buget-Finanțe, Resurse Umane nr. 27357 din 05.07.2022 privind sancționarea disciplinară a domnului Porumb Dragomir referent la Compartimentul Administrare și Funcționare al Direcției de Administrare și Exploatare a Stadionului ”Cluj Arena” din cadrul aparatului de specialitate al Consiliului Județean Cluj;

Analizând Raportul nr. CD 57/26.05.2022 al comisiei de disciplină din cadrul aparatului de specialitate al Consiliului Județean Cluj, constituită prin Dispoziția Președintelui Consiliului Județean Cluj nr. 102/2022, prin care se propune sancționarea domnului Porumb Dragomir referent în cadrul Compartimentului Administrare și Funcționare al Direcției de Administrare și Exploatare a Stadionului ”Cluj Arena”, cu desfacerea disciplinară a contractului individual de muncă, prevăzută de art. 248 alin. (1) lit. e) din Codul muncii, republicat, coroborată cu art. 61 alin. (1) lit. d) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014, cu modificările și completările ulterioare, ca urmare a comiterii următoarelor abateri disciplinare:

* absența nemotivată de la serviciu – prevăzută la art. 59 lit. c) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014, întrucât domnul Porumb Dragomir a lipsit de la locul de muncă în data de 01.11.2021, fără a oferi o motivare susținută de dovezi;
* crearea la locul de muncă a unei atmosfere de intimidare, de ostilitate sau de descurajare pentru o persoană sau un grup de persoane și violență fizică și de limbaj – prevăzute la art. 59 lit. i) și x) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014, întrucât domnul Porumb Dragomir a trimis mesaje text și video, cu caracter injurios, amenințător și defăimător către director Rațiu Radu Florin, precum și către colega sa Popescu Mihaela, în care face referire la persoane din colectivul de muncă și superiorul său; a avut o altercație cu un client al unei săli de sport, ocazie în care a manifestat un comportament neadecvat.

Având în vedere dispozițiile:

* art. 2 alin. (1) din Anexa nr. 1 la Ordonanța de urgență a Guvernului nr. 57/2019 privind Codul administrativ cu modificările și completările ulterioare;
* art. 2, ale art. 30-32, ale art.40, ale art. 80-82 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;

În conformitate cu prevederile:

* art. 191 alin. (1) lit. a) și alin. (2) lit. b); ale art. 538 alin. (2); ale art. 549 alin. (1); ale art. 553, ale art. 559, ale art. 562, ale art. 568-571 și ale Anexei nr. 7 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 39 alin. (2) lit. a) și c), ale art. 247, ale art. 248 alin. (1) lit. e), ale art. 250, ale art. 251 alin. (1), ale art. 252, ale art. 269-275 din Legea nr. 53/2003 - Codul muncii, republicată, cu modificările și completările ulterioare;
* art. 6, ale art. 58-62 și ale art. 66 din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014, cu modificările și completările ulterioare;
* Deciziei nr. 16/2012 referitoare la recursurile în interesul legii, în interpretarea și aplicarea art. 252 alin. (1) din Codul muncii, republicat, pronunțată de Înalta Curte de Casație și Justiție – Completul competent să judece recursul în interesul legii;

În temeiul drepturilor conferite de art. 196 alin. (1) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**d i s p u n e:**

**Art.1. (1)** Se sancționează disciplinar domnul Porumb Dragomir referent la Compartimentul Administrare și Funcționare al Direcției de Administrare și Exploatare a Stadionului ”Cluj Arena” din cadrul aparatului de specialitate al Consiliului Județean Cluj, cu sancțiunea disciplinară care constă în *”* desfacerea disciplinară a contractului individual de muncă*”,* conform art. 248 alin. (1) lit. e) din Codul muncii, republicat, coroborat cu art. 61 alin. (1) lit. d) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014 cu modificările și completările ulterioare, cu modificările și completările ulterioare.

**(2)** Sancțiunea se aplică pentru următoarele fapte:

1. Domnul Porumb Dragomir a lipsit de la locul de muncă, în mod nejustificat, în data de 01.11.2021, faptă pentru care s-a întocmit adresa DAESCA nr. 39701/03.11.2021 către Serviciul Resurse Umane. Din adresa DGBFRU nr. 12833/2022, nr. CD 13/2022 reiese faptul că în foaia colectivă de prezență pe luna noiembrie 2021 domnul Porumb a fost trecut ca absent nemotivat de la locul de muncă în data de 01.11.2021. De asemenea, din Raportul per salariat generat din aplicația REVISAL reiese că în data de 01.11.2021 domnului Porumb i-a fost suspendat raportul de muncă pentru absență nemotivată. În cuprinsul întâmpinării depuse, domnul Porumb susține că a fost în concediu de odihnă *”probă pe care o găsiți pe fluturașul de salariu de la personal*”. Cu ocazia audierii sale, domnul Porumb a susținut că absența de la locul de muncă era motivată de faptul că se afla după o intervenție chirurgicală, aspect nesusținut de dovada prezentată în acest sens. Din biletul de ieșire/scrisoare medicală emis de Spitalul Humanitas reiese faptul că intervenția chirurgicală, respectiv atât internarea, cât și externarea din unitatea medicală, au avut loc în data de 02.11.2021, iar nu în data de 01.11.2021, după cum susține persoana cercetată. Fapta constituie abatere disciplinară – Absența nemotivată de la serviciu – prevăzută la art. 59 lit. c) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014.
2. În perioada **14-15.02.2022–**domnul Porumb Dragomir a manifestat un **comportament neadecvat** față de domnul Rațiu Radu-Florin și față de alți colegi de muncă, aducând injurii acestora, acuzații nefondate și defăimătoare, prin mesaje text și video trimise de către acesta. Cu ocazia audierii, domnul Porumb a recunoscut comiterea faptei sesizate, menționând ”*Mesajele trimise domnului director sunt reale. Tot ce s-a trimis domnului director, este trimis de mine, întrucât vroiam să-l fac să sufere, așa cum m-a făcut și el pe mine să sufăr*.”

Prin limbajul neadecvat, precum și prin acuzația de fals și uz de fals cu privire la diploma de bacalaureat, îndreptată împotriva domnului Rațiu Radu Florin, domnul Porumb a depășit limitele libertății de exprimare.

Fapta întrunește elementele constitutive ale **abaterilor disciplinare – crearea la locul de muncă a unei atmosfere de intimidare, de ostilitate sau de descurajare pentru o persoană sau un grup de persoane și violență fizică și de limbaj – prevăzute la art. 59 lit. i) și x) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014.**

1. În perioada **14-15.02.2022** doamna Popescu Mihaela – inspector de specialitate, a primit de la domnul Porumb, mesaje cu conținut inadecvat și injurios la adresa domnului Rațiu Radu-Florin. Cu ocazia audierii sale, domnul Porumb a recunoscut fapta sesizată. **Fapta constituie** **abatere disciplinară – crearea la locul de muncă a unei atmosfere de intimidare, de ostilitate sau de descurajare pentru o persoană sau un grup de persoane – prevăzută la art. 59 lit. i) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014**
2. **În cursul lunii octombrie 2021** domnul Porumb Dragomir a avut altercații repetate cu un client al unei săli de sport. Cu ocazia audierii sale, domnul Porumb nu a recunoscut fapta sesizată, susținând că nu a fost o dispută, ci o discuție în contradictoriu. Din probațiunea atașată sesizării reiese faptul că domnul Porumb a avut o ”dispută” cu un client al unei săli de sport, iar nu o simplă discuție în contradictoriu, incidentul fiind relatat într-un e-mail trimis pe adresa [cabinetpresedinte@cj.ro](mailto:cabinetpresedinte@cj.ro) și într-un mesaj trimis domnului Radu Rațiu.

Fapta întrunește elementele constitutive ale **abaterilor disciplinare – crearea la locul de muncă a unei atmosfere de intimidare, de ostilitate sau de descurajare pentru o persoană sau un grup de persoane și violență fizică și de limbaj – prevăzute la art. 59 lit. i) și x) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014.**

**(3)** Sancțiunea prevăzută la alin. (1) se aplică pentru săvârșirea abaterilor disciplinare: crearea la locul de muncă a unei atmosfere de intimidare, de ostilitate sau de descurajare pentru o persoană sau un grup de persoane și violență fizică și de limbaj – prevăzute la art. 59 lit. i) și x) din Regulamentul intern al aparatului de specialitate al Consiliului Județean Cluj aprobat prin Dispoziția Președintelui Consiliului Județean Cluj nr. 414/2014.

**Art.2.** Prezenta dispoziție poate fi contestată la Tribunalul Cluj - Secția mixtă de contencios administrativ și fiscal, de conflicte de muncă și asigurări sociale, conform art. 252 alin. (5) din Legea nr.53/2003 privind Codul muncii, republicată, cu modificările și completările ulterioare, în termen de 30 de zile de la data comunicării.

**Art. 3.** Cu punerea în aplicare a prevederilor prezentei dispoziţii se încredinţează Direcţia Generală Buget-Finanţe, Resurse Umane - Serviciul Resurse Umane.

**Art. 4. (1)** Prezenta dispoziție se comunică Direcției Generale Buget-Finanțe, Resurse Umane – Serviciul Resurse Umane; Direcţiei Juridice; Comisiei de disciplină din cadrul Consiliului Județean Cluj constituită prin Dispoziția Președintelui Consiliului Judeţean Cluj nr. 102/2022, cu modificările ulterioare, precum şi Prefectului Judeţului Cluj.

**(2)** Direcția Generală Buget-Finanțe, Resurse Umane prin Serviciului Resurse Umane va comunica domnului Porumb Dragomir în termenul prevăzut de art. 252 alin.(3) din Legea nr.53/2003 privind Codul muncii, republicată, cu modificările și completările ulterioare.

**Contrasemnează:**

**PREŞEDINTE, SECRETAR GENERAL AL JUDEŢULUI,**

Alin TIŞE Simona GACI